ג'ון סליידל

ג'ון סליידל (באנגלית: John Slidell; 1793 – 9 ביולי 1871) היה פוליטיקאי, עורך דין, בעל עבדים ואיש עסקים אמריקאי. סליידל כיהן כחבר בבית הנבחרים של לואיזיאנה, כחבר בבית הנבחרים של ארצות הברית, וכחבר הסנאט של ארצות הברית. הוא היה אחד משני הדיפלומטים של הקונפדרציה שנלכדו על ידי הצי האמריקאי מן הספינה הבריטית RMS Trent בשנת 1861, ושוחררו מאוחר יותר. הוא היה אחיו הבכור של קצין הצי האמריקאי אלכסנדר סליידל מקנזי.

 ביוגרפיה 
 ראשית חייו 
סליידל נולד ב-1793 בניו יורק לאביו הסוחר ג'ון סליידל ולאמו מרג'רי לבית מקנזי, שהייתה ממוצא סקוטי. בשנת 1810 השלים את לימודיו בקולג' קולומביה (כיום אוניברסיטת קולומביה). בשנת 1835 נישא למטילד דסלונד, ולשניים נולדו שלושה ילדים.

 קריירה פוליטית 
בשנים 1829–1833 כיהן סליידל כתובע הפדרלי של מחוז לואיזיאנה המזרחי; אחיו תומאס סליידל החזיק בתפקיד זה בשנים 1837–1838.

לפני פרוץ מלחמת ארצות הברית–מקסיקו נשלח סלידל למקסיקו על ידי הנשיא ג'יימס פולק במטרה לנהל משא ומתן על הסכם שבו נהר הריו גראנדה יוגדר כגבולה הדרומי של טקסס. הנשיא הנחה אותו להציע למקסיקו, בין היתר, סכום של עד 25 מיליון דולר תמורת קליפורניה. סליידל הזהיר את פולק כי סירוב מקסיקו להידבר בדרכי שלום עלול לחייב הפגנת כוח צבאית של ארצות הברית להגנת הגבול.

בהוראת פולק שלח צבא ארצות הברית את כוחותיו, בפיקודו של הגנרל זאכרי טיילור, אל האזור שבין הנהרות ריו גראנדה ונואסס – אזור שהיה שנוי במחלוקת. ממשלת מקסיקו, שהייתה שרויה באי־יציבות, דחתה את שליחותו של סליידל, וכאשר כוחות מקסיקניים תקפו יחידת סיור אמריקאית – הכריזה ארצות הברית מלחמה על מקסיקו ב־13 במאי 1846.

במהלך הקריירה שלו פיתח סליידל ידידות קרובה עם מזכיר המדינה, ג'יימס ביוקנן.

בשנת 1853 נבחר לסנאט האמריקאי, שם הצטרף לקבוצת הסנאטורים הדרומיים שתמכו בביטול פשרת מיזורי, ברכישת קובה, ובהכנסת קנזס כמדינת עבדים. בבחירות לנשיאות בשנת 1860 תמך סלידל במועמד הדמוקרטי ג'ון ברקינרידג', אך נשאר מתון בעמדותיו ותומך באיחוד – עד לבחירתו של אברהם לינקולן, שבעקבותיה פרשו מדינות הדרום.

בוועידה הדמוקרטית הלאומית בצ'ארלסטון, קרוליינה הדרומית, באפריל 1860, פעל סליידל יחד עם "אוכלי האש" (Fire-Eaters) ובהם  מאלבמה, כדי למנוע את מועמדותו של הסנאטור הצפוני הפופולרי סטיבן דאגלס מאילינוי.

 מלחמת האזרחים האמריקאית 
עם פרוץ המלחמה קיבל סליידל מינוי דיפלומטי לייצג את מדינות הקונפדרציה בצרפת. הוא היה אחד משני הדיפלומטים של הקונפדרציה שנלכדו באירוע הידוע כ"פרשת טרנט" בנובמבר 1861.

לאחר מינויו כנציג הקונפדרציה לצרפת, חמק סליידל ממצור הצי על צ'ארלסטון יחד עם ג'יימס מאריי מייסון מווירג'יניה. השניים הפליגו מהוואנה על גבי אוניית דואר בריטית בשם RMS Trent, אך הספינה יורטה על ידי הצי האמריקאי והשניים נלקחו למעצר במבצר וורן שבבוסטון.

בצפון פרץ גל של שמחה לאומית עם היוודע דבר לכידתם. אפילו הנשיא לינקולן נסחף בהתלהבות, אך לאחר בחינה מדוקדקת של ההשלכות האפשריות – ובמיוחד סכנת עימות עם בריטניה – הוחלט לשחררם, לאחר שנקבע כי תפיסתם הפרה את החוק הבינלאומי הימי וכי אזרחים פרטיים אינם נחשבים "שליחים צבאיים". כך נמנעה מלחמה עם בריטניה.

לאחר שחרורם הפליגו סליידל ומייסון לאנגליה ב־1 בינואר 1862. משם המשיך סליידל לפריז, שם נועד בפברואר עם שר החוץ הצרפתי. שליחותו לשכנע את צרפת להכיר בקונפדרציה נכשלה, כמו גם ניסיונו להבטיח הסכם מסחרי שיאפשר לצרפת לקבל שליטה בכותנה הדרומית אם יוסר המצור הימי. צרפת סירבה לפעול ללא שיתוף פעולה מצד בריטניה.

עם זאת, הצליח סליידל לארגן הלוואה בסך 15 מיליון דולר מבנק אמיל דרלנגר ושות' ולהבטיח עבור ממשלת הקונפדרציה את רכישתה של הספינה "סטונוול".

 בערוב ימיו 
לאחר תום מלחמת האזרחים עבר סליידל להתגורר בפריז, צרפת. הוא נפטר ב־9 ביולי 1871 בעיירת הנופש קאוז שבאי וייט, אנגליה, בגיל 78. יחד עם יהודה פיליפ בנימין וא. דאדלי מאן, נמנה סלידל עם בכירי הקונפדרציה שנקברו מחוץ לארצות הברית.

 משפחתו 
אחיו היה אלכסנדר סליידל מקנזי, קצין בצי האמריקאי שפיקד על הספינה USS Somers. בשנת 1842 התרחש על סיפונה אירוע חריג, כאשר שלושה מלחים נתלו לאחר שהורשעו במרד. מקנזי החליף בין שמו הפרטי לשם משפחתו כאות כבוד לדודו מצד אמו.

סלידל היה גם גיסו של הקומודור מת'יו פרי, קצין הצי האמריקאי שנישא לאחותו ג'יין סליידל. אח נוסף, תומאס סליידל, כיהן כנשיא בית המשפט העליון של לואיזיאנה.

 הנצחתו 
העיר סליידל שבמחוז סנט טמאני, לואיזיאנה, נקראה על שמו ביוזמת חתנו, הברון פרדריק אמיל דרלנגר. גם הכפר סליידל שבטקסס נקרא על שמו.

קישורים חיצוניים




קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:חברי בית הנבחרים של ארצות הברית מלואיזיאנה
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי הסנאט של ארצות הברית מלואיזיאנה
קטגוריה:סנאטורים חברי המפלגה הדמוקרטית
קטגוריה:שגרירי ארצות הברית במקסיקו
קטגוריה:פוליטיקאים דרומיים במלחמת האזרחים האמריקנית
קטגוריה:אמריקאים שנולדו ב-1793
קטגוריה:אמריקאים שנפטרו ב-1871